《盘谷八咏 其六 三峦夜月》
明代·刘璟

太虚荡无形，夜静境愈现。开窗对三峦，明月皎如练。

露华光灼烁，众绿郁葱茜。憩心暂徘徊，飞光疾流箭。

悠悠大瀛海，寂寂广寒殿。神仙邈已远，灵药不可见。

桂树秋风多，使我心眷眷。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。